DISTRIBUIE

Tinerii care vin anul acesta la Festivalul Untold vor avea parte de surprize dacă încă nu şi-au închiriat un apartament. Festivalierii ar putea fi nevoiţi să scoată din buzunar peste 100 de euro pe noaptea de cazare.

Ofertele de cazare pentru cel mai mare festival din ţară curg pe site-urile de anunţuri online, însă proprietarii profită de puţinul timp pe care îl mai au festivalierii la dispoziţie să îşi găsească o cazare și cer prețuri "piperate".

Un apartament cu doar o cameră, din Piaţa Mihai Viteazul, dotată cu doar o canapea, este închiriat în perioada festivalului cu 1.000 de euro. Luând în considerare că doar două persoane ar putea dormi în acest apartament, suma cerută de proprietar înseamnă 125 euro/ persoană/ noapte.

Proprietarul unei case cu trei camere, situată în Făget, la 4 km de zona festivalului, "ideal pentru opt persoane" cere nu mai puţin de 2.900 de euro. Dintr-un calcul simplu rezultă că o persoană ar avea de plătit peste 90 de euro pentru o noapte de cazare.

Deținătorul unui apartament cu două camere, situat pe str. G. Bariţiu, cere 1.200 pentru cazarea unui grup de maximum patru persoane, ceea ce înseamnă că o noapte de cazare pentru o persoană costă 75 de euro.

O casă în Baciu, cu trei dormitoare şi living, este scoasă la închiriere de proprietar cu suma de 10.000 de lei unui grup de 10 persoane, aceasta însemnând că o persoană va plăti 250 lei/ zi pentru o cazare aflată la mai mult de 6 km de centrul oraşului.

La cealaltă extremă, un magazin de închiriere rulote şi corturi oferă cazare în camping, la o aruncătură de băţ de Cluj Arena şi Parcul Central. Pentru 1.600 de lei se poate închiria o rulotă pentru un grup de 4-5 persoane (80-100 lei/persoană/noapte), iar cazarea în corturi costă şi mai puţin: 50-70 lei/persoană. De asemenea, proprietarii afacerii oferă acces gratuit la duşuri.

Robbie Williams, Armin van Buuren, David Guetta, 3 Are Legend, Dimitri Vegas & Like Mike, Steve Aoki, James Arthur, Bastille sunt doar câteva dintre numele care vor urca pe scena principală a festivalului Untold, în perioada 1-4 august, la Cluj-Napoca.